## La Filmoteca Valenciana projecta 11 curts d’animació infantil del festival Prime the Animation!

*** La selecció de curts es projecta el dissabte 8 i el diumenge 9 de novembre, a les 18:00 hores
* Les projeccions s’emmarquen en el cicle mensual ‘Menuda Filmo’, dedicat al públic infantil**

La Filmoteca Valenciana projecta el dissabte 8 i el diumenge 9 de novembre, a les 18:00 hores, una selecció d’11 curtmetratges per a tots els públics del programa FAN (Fantastic Animation Network), que va ser una de les propostes de la tretzena edició del festival internacional d’animació Prime the Animation!, celebrada del 21 al 25 d’octubre de 2025. Les dos projeccions s’emmarquen en el cicle mensual ‘Menuda Filmo’, dedicat al públic infantil.

Organitzat pel màster d’Animació de la Universitat Politècnica de València, Prime the Animation! reunix treballs d’estudiants de les millors escoles d’animació i professionals emergents del sector de l’animació de tot el món.

El programa FAN destaca el talent emergent de jóvens creadors de l’animació independent europea i promou la diversitat creativa, i l’intercanvi cultural. Els socis d’este programa són AnimaFest Cyprus (Xipre), Animasyra (Grècia), Cinanima (Portugal), Imaginary (Itàlia) i Prime the Animation! (Espanya).

En la selecció realitzada pel director del festival, Sergio Rodríguez Valdunciel, figuren 11 curtmetratges del programa FAN de diferents gèneres i tècniques d’animació, procedents de França, Espanya, Itàlia i Portugal.

La selecció està composta per *Echoes* (França, 2024), de Robin Drossos; *Per tutta la vita* (Itàlia, 2018), de Roberto Catani; *Spark* (Portugal, 2022), de Laura Equi; *A minha casa tem muitas janelas* (Portugal, 2023), de Leonor Faria Henriques; *Sogni al campo* (Itàlia, 2020), de Magda Guidi i Mara Cerrri; *Le gobbe nel giardino de Dino Buzzati* (Itàlia, 2023), de Marco Caverni, Rachele Marrazzo i Luna Olivier; *O Senhor do Porto* (Portugal, 2023), de Tania Marques, i *Né una né due* (Itàlia, 2025), de Lucia Catalini.

També es projecten tres curts espanyols: *Big Box* (Espanya, 2021), de Nuria Torreño; *Alike* (Espanya, 2015), de Rafael Cano Méndez i Daniel Martínez Lara, i *Papirola* (Espanya, 2022), de Fabián Molinaro.

L’entrada a les projeccions de ‘Menuda Filmo’ és gratuïta per a menors de 14 anys. Cada persona podrà traure un màxim de sis entrades. Les entrades es poden adquirir de forma anticipada en la [taquilla en línia](http://taquilla.ivc.gva.es/) de l’IVC o el mateix dia de la sessió, en taquilla, des de mitja hora abans de l’inici de la projecció. La taquilla es tancarà cinc minuts abans de la projecció.

Fecha: 06/11/2025